ที่ประชุม ศบค.จะพิจารณาการผ่อนปรนมาตรการระยะที่ 3 ให้กีฬาบางชนิดและธุรกิจบางประเภทเปิดบริการเพิ่มเติมได้
ที่ประชุม ศบค.จะพิจารณาการผ่อนปรนมาตรการระยะที่ 3 ให้กีฬาบางชนิดและธุรกิจบางประเภทเปิดบริการเพิ่มเติมได้นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า ในการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค.ในวันนี้ ที่ประชุมจะประเมินสถานการณ์จากมาตรการผ่อนปรนระยะที่ 1 และ 2 ก่อนที่จะมีการผ่อนปรนมาตรการระยะที่ 3 โดยพิจารณาจากจำนวนผู้ติดเชื้อในประเทศ ซึ่งล่าสุดสถานการณ์มีแนวโน้มดีขึ้น ส่วนใหญ่ผู้ติดเชื้อจากการเดินทางกลับมาจากต่างประเทศ และมีการดูแลอย่างเป็นระบบ อีกส่วนเป็นผู้ติดเชื้อจากการสัมผัสกับผู้ป่วย และไปในแหล่งชุมนุม ขณะที่การผ่อนปรนธุรกิจในช่วงที่ผ่านมาพบว่าผู้ประกอบการให้ความร่วมมือจัดระบบป้องกันตามประกาศของกระทรวงสาธารณสุขอย่างดี ทำให้การประชุมวันนี้จะมีการพิจารณาถึงมาตรการผ่อนปรนซึ่งประเมินโดยคณะกรรมการชุดเล็ก คาดว่าจะมีการผ่อนปรนกีฬาบางชนิด ธุรกิจประเภทนวดและโรงภาพยนตร์ รวมถึงการพิจารณาลดเวลาห้ามออกนอกเคหะสถาน หรือเคอร์ฟิว ส่วนการลงพื้นที่ตรวจการให้บริการร้านอาหารเดลิเวอรี่หลายแห่ง พบว่า ร้านอาหารส่วนใหญ่ปฏิบัติตามมาตรการป้องกันโรค มีพื้นที่ให้เจ้าหน้าที่ส่งอาหารรอรับอาหารและการรักษาความสะอาดในการส่งอาหารให้กับผู้บริโภคอย่างเคร่งครัด